b'\n_START_ARTICLE_\nLetlands Nationalopera\n_START_PARAGRAPH_\nLetlands Nationalopera (lettisk: Latvijas Nacion\xc4\x81l\xc4\x81 Opera; forkortet LNO) er den nationale opera i Riga i Letland. Operakompagniet omfatter desuden Letlands Nationalballet (LNB), Letlands Nationaloperas kor og Letlands Nationaloperas orkester.\n_START_SECTION_\nHistorie\n_START_PARAGRAPH_\nRiga havde allerede et tysktalende teater fra 1782, hvor der ogs\xc3\xa5 opf\xc3\xb8rtes opera og ballet, og dette havde til huse i Riga Stadteater (tysk: Riga Stadttheater) fra 1863. Det f\xc3\xb8rste fors\xc3\xb8g p\xc3\xa5 at skabe en lettisk nationalopera var i 1893. Lettiske Opera (lettisk: Latvie\xc5\xa1u Opera) blev grundlagt i 1912 af P\xc4\x81vuls Jurj\xc4\x81ns, men f\xc3\xa5 \xc3\xa5r senere under 1. verdenskrig blev operatruppen evakueret til Rusland. I 1918 genoprettedes Letlands Opera (lettisk: Latvju Opera) ledet af J\xc4\x81zeps V\xc4\xabtols, grundl\xc3\xa6ggeren af Letlands Musikakademi. Premiereforestillingen den 23. januar 1919 var af Wagners "Den flyvende holl\xc3\xa6nder". Efter Sovjetunionens okkupation af Letland blev operaen i 1944 omd\xc3\xb8bt til Lettiske SSR\'s Statsopera- og Balletteater. I 1990 blev teatret igen omd\xc3\xb8bt til det nuv\xc3\xa6rende navn.\n_START_SECTION_\nBygningen\n_START_PARAGRAPH_\nOperabygningen opf\xc3\xb8rtes i 1863 af Sankt Petersborg-arkitekten Ludwig Bohnstedt, for det dav\xc3\xa6rende tysksprogede stadsteater, og det er blevet renoveret flere gange; 1882\xe2\x80\x9387 (efter en brand i 1882), 1957\xe2\x80\x9358, 1991\xe2\x80\x9395, og et moderne anneks blev tilf\xc3\xb8jet i 2001 med plads til 300 publikummer.'